GA Iris Oifigiúill an Aontais Eorpaigh C NaN/1

COMHSHEASAMH (CE) Uimh. 18/2008

a ghlac an Chomhairle an 6 Meitheamh 2008

chun go nglacfaí Rialachán (CE) Uimh. …/2008 ó Pharlaimint na hEorpa agus ón gComhairle an … maidir le rialacha comhchoiteanna agus caighdeáin chomhchoiteanna d'eagraíochtaí cigireachta agus suirbhéireachta loinge (Athmhúnlú)

(Téacs atá ábhartha maidir leis an LEE)

(2008/C 190 E/01)

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ag bunú an Chomhphobail Eorpaigh, agus go háirithe d'Airteagal 80(2) de,

Ag féachaint don togra ón gCoimisiún,

Ag féachaint don tuairim ó Choiste Eacnamaíoch agus Sóisialta na hEorpa (1),

Ag féachaint don tuairim ó Choiste na Réigiún (2),

Ag gníomhú dóibh de réir an nós imeachta a leagtar síos in Airteagal 251 den Chonradh (3),

De bharr an méid seo a leanas:

(1) Rinneadh leasuithe suntasacha roinnt uaireanta ar Threoir 94/57/CE ón gComhairle an 22 Samhain 1994 maidir le rialacha comhchoiteanna agus caighdeáin chomhchoiteanna d'eagraíochtaí cigireachta agus suirbhéireachta loinge agus maidir le gníomhaíochtaí iomchuí lucht riaracháin muirí (4). Ós rud é go bhfuiltear chun tuilleadh leasuithe a dhéanamh, ba chóir í a athmhúnlú de ghrá na soiléireachta.

(2) I bhfianaise chineál fhorálacha Threoir 94/57/CE, dealraíonn sé gurb iomchuí a forálacha a athmhúnlú in dhá ionstraim dhlíthiúla éagsúla, eadhon Treoir agus Rialachán.

(3) Tá an Rialachán seo le tuiscint agus le léiriú i gcomhréir le hoibleagáidí idirnáisiúnta an Chomhphobail, lena n-áirítear Coinbhinsiún na Náisiún Aontaithe maidir le Dlí na Farraige an 10 Nollaig 1982.

(4) Ba cheart go mbeadh ar chumas eagraíochtaí cigireachta agus suirbhéireachta loinge a gcuid seirbhísí a thairiscint ar fud an Chomhphobail agus dul san iomaíocht lena chéile agus leibhéil chomhionanna cosanta sábháilteachta agus cosanta comhshaoil á soláthar acu. Dá bhrí sin, ba cheart na caighdeáin ghairmiúla atá riachtanach dá ngníomhaíochtaí a bhunú agus a chur i bhfeidhm go haonfhoirmeach ar fud an Chomhphobail.

(5) Ba cheart díriú ar an gcuspóir seo trí bhearta a thagann go leordhóthanach le hobair na hEagraíochta Muirí Idirnáisiúnta (IMO) agus, i gcás inar iomchuí, ba cheart go dtógfadh an cuspóir ar an obair sin agus ba cheart go gcuirfeadh sé leis. De bhreis air sin, ba cheart go gcuirfeadh na Ballstáit agus an Coimisiún forbairt chód idirnáisiúnta ag an IMO d'eagraíochtaí aitheanta chun cinn.

(6) Ba cheart critéir íosta chun aitheantas a thabhairt d'eagraíochtaí a leagan síos d'fhonn sábháilteacht long a fheabhsú agus d'fhonn truailliú ó longa a chosc. Dá bhrí sin, ba cheart na critéir íosta a leagtar síos i dTreoir 94/57/CE a neartú.

(7) D'fhonn an t-aitheantas tosaigh a dheonú do na heagraíochtaí ar mian leo go n-údarófaí iad chun obair a dhéanamh thar ceann na mBallstát, is éifeachtúla a fhéadfadh an Coimisiún, i gcomhar leis na Ballstáit a mbeidh an t-aitheantas á iarraidh acu, measúnú a dhéanamh ar chomhlíonadh na gcritéar íosta a leagtar síos sa Rialachán seo ar shlí chomhchuibhithe agus lárnaithe.

(8) Níor cheart aitheantas a dheonú ach amháin ar bhonn fheidhmiúlacht cháilíochta agus sábháilteachta na heagraíochta. Ba cheart a áirithiú go mbeadh raon feidhme an aitheantais sin ag teacht i gcónaí le cumas iarbhír na heagraíochta lena mbaineann. De bhreis air sin, ba cheart go gcuirfeadh an t-aitheantas san áireamh na difríochtaí i stádas dlí agus i struchtúr corparáideach eagraíochtaí aitheanta agus cur i bhfeidhm aonfhoirmeach na gcritéar íosta a leagtar síos sa Rialachán seo agus éifeachtúlacht na rialuithe Comhphobail á n-áirithiú go leanúnach. Ba cheart don eagraíocht atá le haitheantas a fháil seirbhísí a sholáthar ar fud an domhain agus ba cheart go mbeadh sí faoi réir dliteanais dhomhanda i gcomhpháirt agus go leithleach, beag beann ar an struchtúr corparáideach.

(9) Ba chóir na bearta is gá chun an Rialachán seo a chur chun feidhme a ghlacadh i gcomhréir le Cinneadh 1999/468/CE ón gComhairle an 28 Meitheamh 1999 lena leagtar síos na nósanna imeachta maidir le feidhmiú na gcumhachtaí cur chun feidhme arna dtabhairt don Choimisiún (5).

(10) Ba cheart, go háirithe, go gcumhachtófaí don Choimisiún an Rialachán seo a leasú d'fhonn aon leasuithe a dhéanfaí ina dhiaidh ar na coinbhinsiúin idirnáisiúnta, ar na prótacail, ar na cóid agus ar na rúin a bhaineann leis a ionchorprú, na critéir íosta atá in Iarscríbhinn I a thabhairt cothrom le dáta agus na critéir a ghlacadh chun éifeachtúlacht na rialacha agus na nósanna imeachta a thomhas chomh maith le feidhmiúlacht na n-eagraíochtaí aitheanta a thomhas maidir le sábháilteacht a long aicmithe agus maidir le truailliú óna longa aicmithe a chosc. Ó tharla go bhfuil raon feidhme ginearálta ag na bearta sin agus gur le haghaidh eilimintí neamhriachtanacha den Rialachán seo a leasú a cheapfar iad, inter alia trína fhorlíonadh le heilimintí nua neamhriachtanacha, caithfear iad a ghlacadh i gcomhréir leis an nós imeachta rialúcháin lena ngabhann grinnscrúdú agus dá bhforáiltear in Airteagal 5a de Chinneadh 1999/468/CE.

(11) Tá sé ríthábhachtach go bhféadfaí dul i ngleic le mainneachtain eagraíochta aitheanta a hoibleagáidí a chomhlíonadh ar bhealach pras, éifeachtúil agus comhréireach. Ba cheart gurbh é an bunchuspóir a bheadh ann aon easpaí a cheartú d'fhonn aon bhagairt a d'fhéadfaí a dhéanamh ar an tsábháilteacht nó ar an gcomhshaol a dhíbirt go luath. Ba cheart, dá bhrí sin, na cumhachtaí is gá a thabhairt don Choimisiún chun a cheangal go dtabharfadh an eagraíocht aitheanta faoin ngníomh coisctheach feabhais is gá, agus chun fíneálacha agus íocaíochtaí pionósacha tréimhsiúla a ghearradh mar bhearta comhéigeantacha. I bhfeidhmiú na gcumhachtaí sin dó, ba chóir don Choimisiún déanamh amhlaidh ar shlí a chomhallann na cearta bunúsacha agus ba chóir dó a áirithiú go mbeidh an eagraíocht in ann a cuid tuairimí a chur in iúl i rith an nós imeachta.

(12) I gcomhréir leis an gcur chuige uile-Chomhphobail, maidir leis an gcinneadh aitheantas eagraíochta a tharraingt siar a mhainneoidh na hoibleagaidí a leagtar amach sa Rialachán seo a chomhlíonadh má tharlaíonn nach mbíonn na bearta thuasluaite éifeachtúil nó más bagairt dho-ghlactha ar shlí eile í an eagraíocht ar an tsábháilteacht nó ar an gcomhshaol, caithfear é a ghlacadh ar leibhéal an Chomhphobail agus, dá bhrí sin, caithfidh sé gurb é an Coimisiún a ghlacfaidh é, ar bhonn nós imeachta coiste.

(13) Is éifeachtúla a fhéadfar an mhonatoireacht leanúnach a posteriori a dhéanamh ar na heagraíochtaí aitheanta chun measúnú a dhéanamh ar an gcaoi a mbeidh an Rialachán seo á chomhlíonadh acu más ar bhonn comhchuibhithe, lárnaithe, a dhéantar í. Is iomchuí, dá bhrí sin, go gcuirfí an cúram seo ar an gCoimisiún, mar aon leis an mBallstát a mbeidh an t-aitheantas á iarraidh aige, thar ceann an Chomhphobail.

(14) Mar chuid den mhonatóireacht ar oibríochtaí eagraíochtaí aitheanta, tá sé ríthábhachtach go mbeadh rochtain ag cigirí an Choimisiúin ar longa agus ar chomhaid loinge, beag beann ar bhratach na loinge, d'fhonn a chinntiú cibé an bhfuil na critéir íosta a leagtar síos sa Rialachán seo i dtaca le gach long ina haicme féin á gcomhlíonadh ag na heagraíochtaí aitheanta.

(15) Tá cumas eagraíochtaí aitheanta laigí ina rialacha, ina bpróisis agus ina rialuithe inmheánacha a aithint go pras agus a cheartú ríthábhachtach do shábháilteacht na long a ndéanann na heagraíochtaí cigireacht orthu agus a dheimhníonn na heagraíochtaí. Ba cheart an cumas sin a fheabhsú trí Chóras Measúnaithe agus Dearbhaithe Cáilíochta, ar cheart dó a bheith neamhspleách ar aon leasanna tráchtála nó polaitiúla d'fhonn comhghníomhaíocht a mholadh chun gach eagraíocht aitheanta a fheabhsú go marthanach agus d'fhonn comhoibriú torthúil leis an gCoimisiún a áirithiú.

(16) Is príomhfhachtóir iad rialacha agus nósanna imeachta eagraíochtaí aitheanta chun an tsábháilteacht a mhéadú agus chun tionóiscí agus truailliú a chosc. Chuir na heagraíochtaí aitheanta tús le próiseas ar cheart comhchuibhiú a rialacha agus a nósanna imeachta a bheith mar thoradh air. Ba cheart go spreagfadh reachtaíocht an Chomhphobail an próiseas sin agus go dtacódh sí leis toisc gur cheart go mbeadh éifeacht dhearfach aici ar an tsábháilteacht mhuirí agus ar iomaíochas thionscal longthógála na hEorpa chomh maith.

(17) Is próiseas leanúnach é rialacha eagraíochtaí aitheanta do dhearadh agus do thógáil long ceannaíochta agus do shuirbhéireacht thréimhsiúil ar longa ceannaíochta a chomhchuibhiú. Dá bhrí sin, ba cheart breathnú ar an oibleagáid a thacar féin rialacha a bheith ag eagraíocht, nó bheith in ann an cumas chuige sin a léiriú, i gcomhthéacs an phróisis chomhchuibhithe agus níor cheart gurbh ionann é agus bac ar ghníomhaíochtaí eagraíochtaí aitheanta nó ar iarrthóirí ionchasacha ar aitheantas.

(18) Ba cheart go mbeadh sé d'oibleagáid ar eagraíochtaí aitheanta a gcaighdeáin theicniúla a thabhairt cothrom le dáta agus iad a fhorfheidhmiú go comhsheasmhach d'fhonn na rialacha sábháilteachta a chomhchuibhiú agus d'fhonn a áirithiú go gcuirfear na rialacha idirnáisiúnta chun feidhme go haonfhoirmeach laistigh den Chomhphobal. I gcás ina mbeidh caighdeáin theicniúla eagraíochtaí aitheanta comhionann nó an-chosúil le chéile, ba cheart aitheantas frithpháirteach do dheimhnithe d'ábhair, do threalamh, agus do chomhpháirteanna a bhreithniú i gcásanna iomchuí agus an caighdeán is éilithí agus is déine á ghlacadh mar shlat tomhais.

(19) Cé gur cheart do gach eagraíocht aitheanta a bheith freagrach, i bprionsabal, go leithleach agus go heisiatach i ndáil leis na páirteanna a dheimhníonn sí, leanfaidh dliteanas eagraíochtaí aitheanta agus monaróirí na coinníollacha comhaontaithe nó, de réir mar a bheidh, an dlí is infheidhme i ngach cás aonair.

(20) Ós rud é gur bunghléasanna chun tionóiscí ar muir a chosc iad an trédhearcacht agus an malartú faisnéise idir páirtithe leasmhara, chomh maith le ceart an phobail rochtain a bheith aige ar fhaisnéis, ba cheart d'eagraíochtaí aitheanta gach faisnéis reachtúil is ábhartha maidir le staid na long ina n-aicme a chur ar fáil d'údaráis rialaithe Stát an chalafoirt agus ba cheart an fhaisnéis sin a chur ar fáil don phobal i gcoitinne.

(21) D'fhonn cosc a chur ar athrú aicme ag longa chun an obair deisiúcháin atá riachtanach a sheachaint, ba cheart d'eagraíochtaí aitheanta gach faisnéis ábhartha a mhalartú eatarthu féin maidir le staid long a athraíonn aicme agus ba cheart dóibh an Bratstát a thabairt isteach sa scéal nuair is gá.

(22) Níor cheart go gcuirfeadh cosaint do chearta maoine intleachtúla longchlós, soláthraithe trealaimh ná uinéirí loinge isteach ar ghnáth-idirbhearta gnó ná ar sheirbhísí a bhfuil comhaontú conarthach déanta ina leith idir na páirtithe sin.

(23) Ba cheart go soláthródh an Ghníomhaireacht Eorpach um Shábháilteacht Mhuirí (EMSA) arna bunú le Rialachán (CE) Uimh. 1406/2002 (6) an tacaíocht is gá chun cur i bhfeidhm an Rialacháin seo a áirithiú.

(24) Ó tharla nach féidir leis na Ballstáit cuspóir an Rialacháin seo, eadhon bearta a bhunú a bheidh le leanúint ag eagraíochtaí, is eagraíochtaí atá ag feidhmiú sa Chomhphobal, a gcuirtear cigireacht, suirbhéireacht agus deimhniú long de chúram orthu, a bhaint amach go leordhóthanach agus dá bhrí sin, de bharr fhairsinge na gníomhaíochta, gur fearr is féidir é a bhaint amach ar leibhéal an Chomhphobail, féadfaidh an Comhphobal bearta a ghlacadh i gcomhréir le prionsabal na coimhdeachta mar a leagtar amach in Airteagal 5 den Chonradh é. I gcomhréir le prionsabal na comhréireachta, mar a leagtar amach san Airteagal sin é, ní théann an Rialachán seo thar mar is gá chun an cuspóir sin a bhaint amach.

(25) Leagtar síos na bearta a bheidh le leanúint ag na Ballstáit ina gcaidreamh leis na heagraíochtaí cigireachta agus suirbhéireachta loinge i dTreoir .../.../CE ó Pharlaimint na hEorpa agus ón gComhairle an ... maidir le rialacha comhchoiteanna agus caighdeáin chomhchoiteanna d'eagraíochtaí cigireachta agus suirbhéireachta loinge agus maidir le gníomhaíochtaí iomchuí lucht riaracháin muirí (7),

TAR ÉIS AN RIALACHÁN SEO A GHLACADH:

Airteagal 1

Bunaítear leis an Rialachán seo na bearta a leanfaidh eagraíochtaí a gcuirtear cigireacht long, suirbhéireacht long agus deimhniú long de chúram orthu comhlíonadh na gcoinbhinsiún idirnáisiúnta maidir le sábháilteacht ar muir agus le truailliú muirí a chosc a áirithiú, agus an cuspóir saoirse a bheith ann chun seirbhísí a sholáthar á chur chun cinn san am céanna. Áiríonn an méid sin forbairt agus cur chun feidhme na gceanglas sábháilteachta do chabhail, d'innealra, agus do shuiteálacha leictreonacha agus rialaithe long a thagann faoi raon feidhme na gcoinbhinsiún idirnáisiúnta.

Airteagal 2

Chun críche an Rialacháin seo, beidh feidhm ag na sainmhínithe seo a leanas:

(a) ciallaíonn ‘long’ long a thagann faoi raon feidhme na gcoinbhinsiún idirnáisiúnta; (b) ciallaíonn ‘coinbhinsiúin idirnáisiúnta’ an Coinbhinsiún Idirnáisiúnta um Shábháilteacht Anama ar Muir an 1 Samhain 1974 (SOLAS 74) cé is moite de chaibidil XI-2 den Iarscríbhinn a ghabhann leis, an Coinbhinsiún Idirnáisiúnta ar Ualachlínte an 5 Aibreán 1966 agus an Coinbhinsiún Idirnáisiúnta chun Truailliú ó Longa a Chosc an 2 Samhain 1973 (MARPOL), mar aon leis na prótacail a ghabhann leo agus na leasuithe a rinneadh orthu, agus na cóid ghaolmhara um stádas éigeantach i ngach Ballstát, ina leagan cothrom le dáta; (c) ciallaíonn ‘eagraíocht’ eintiteas dlíthiúil, a fhochuideachtaí agus aon eintitis eile faoina rialú, a chuireann cúraimí a thagann faoi raon feidhme an Rialacháin seo i gcrích i gcomhpháirt nó go leithleach; (d) ciallaíonn ‘rialú’ chun críche phointe (c), cearta, conarthaí nó aon bhealach eile, de jure nó de facto, a thugann deis, go leithleach nó i dteannta a chéile, tionchar cinntitheach a imirt ar eintiteas dlíthiúil nó a chumasaíonn don eintiteas sin cúraimí a chur i gcrích a thagann faoi raon feidhme an Rialacháin seo; (e) ciallaíonn ‘eagraíocht aitheanta’ eagraíocht a aithnítear i gcomhréir leis an Rialachán seo; (f) ciallaíonn ‘údarú’ gníomh trína ndeonaíonn Ballstát údarú nó trína dtarmligeann Ballstát cumhachtaí chuig eagraíocht aitheanta; (g) ciallaíonn ‘deimhniú reachtúil’ deimhniú arna eisiúint ag Bratstát nó thar a cheann i gcomhréir leis na coinbhinsiúin idirnáisiúnta; (h) ciallaíonn ‘rialacha agus nósanna imeachta’ ceanglais eagraíochta aitheanta maidir le dearadh, tógáil, trealmhú, cothabháil agus suirbhéireacht long; (i) ciallaíonn ‘deimhniú aicme’ doiciméad arna eisiúint ag eagraíocht aitheanta lena ndeimhnítear inniúlacht loinge do chríoch ar leith nó do sheirbhís ar leith i gcomhréir leis na rialacha agus leis na nósanna imeachta a leag an eagraíocht aitheanta sin síos agus a phoibligh sí; (j) ciallaíonn ‘suíomh’ áit oifig chláraithe, riarachán lárnach nó príomháit ghnó eagraíochta.

Airteagal 3

1. Na Ballstáit ar mian leo údarú a dheonú d'aon eagraíocht nach n-aithnítear go fóill, cuirfidh siad iarraidh ar aitheantas faoi bhráid an Choimisiúin mar aon le faisnéis chomhiomlán faoin gcaoi a bhfuil an eagraíocht ag comhlíonadh na gcritéar íosta a leagtar amach in Iarscríbhinn I, agus fianaise ar an méid sin, agus le faisnéis chomhiomlán faoin gceanglas forálacha Airteagal 8(4), Airteagal 9, Airteagal 10 agus Airteagal 11 a chomhlíonadh agus faoina gealltanas go ndéanfaidh sí amhlaidh.

2. Déanfaidh an Coimisiún, agus na Ballstáit faoi seach a mbeidh an iarraidh á tíolacadh acu, measúnuithe ar na heagraíochtaí a bhfuarthas an iarraidh ar aitheantas ina leith d'fhonn a fhíorú go bhfuil ceanglais mhír 1 á gcomhlíonadh ag na heagraíochtaí agus go ngeallann siad go gcomhlíonfaidh siad na ceanglais dá dtagraítear i mír 1.

3. I gcomhréir leis an nós imeachta rialúcháin dá dtagraítear in Airteagal 12(3), diúltóidh an Coimisiún aitheantas a thabhairt d'eagraíochtaí a mhainneoidh na ceanglais dá dtagraítear i mír 1 a chomhlíonadh nó a mheasfar gur bagairt dho-ghlactha ar an tsábháilteacht nó ar an gcomhshaol í a bhfeidhmiúlacht ar bhonn na gcritéar a leagtar síos i gcomhréir le hAirteagal 14.

Airteagal 4

1. Deonóidh an Coimisiún aitheantas i gcomhréir leis an nós imeachta rialúcháin dá dtagraítear in Airteagal 12(3).

2. Ní dheonófar aitheantas ach amháin d'eagraíochtaí a chomhlíonfaidh na ceanglais dá dtagraítear in Airteagal 3.

3. Deonófar aitheantas don eintiteas dlíthiúil ábhartha arb é máthaireintiteas na n-eintiteas dlíthiúil uile atá san eagraíocht aitheanta é. Cumhdóidh an t-aitheantas gach eintiteas dlíthiúil a rannchuideoidh lena áirithiú go gcuirfidh an eagraíocht sin cumhdach ar fáil dá sheirbhísí ar fud an domhain.

4. Féadfaidh an Coimisiún, ag gníomhú dó i gcomhréir leis an nós imeachta rialúcháin dá dtagraítear in Airteagal 12(3), an t-aitheantas a theorannú i ndáil le cineálacha áirithe long, longa de mhéid áirithe, ceirdeanna áirithe nó teaglaim díobh sin i gcomhréir le hinniúlacht chruthaithe agus le saineolas cruthaithe na heagraíochta lena mbaineann. I gcás den sórt sin, sonróidh an Coimisiún na cúiseanna atá leis an teorannú agus na coinníollacha faoina gcuirfear deireadh leis an teorannú nó faoina bhféadfar an teorannú a leathnú. Féadfar athbhreithniú a dhéanamh ar an teorannú tráth ar bith.

5. Tarraingeoidh an Coimisiún suas liosta de na heagraíochtaí aitheanta i gcomhréir leis an Airteagal seo agus tabharfaidh sé cothrom le dáta go rialta é. Foilseofar an liosta sin in Iris Oifigiúil an Aontais Eorpaigh.

Airteagal 5

I gcás ina measfaidh an Coimisiún gur mhainnigh eagraíocht aitheanta na critéir íosta a leagtar amach in Iarscríbhinn I nó a hoibleagáidí faoin Rialachán seo a chomhlíonadh, nó go bhfuil feidhmiúlacht sábháilteachta agus feidhmiúlacht coiscthe truaillithe eagraíochta aitheanta imithe go suntasach chun donais, ach nach ionann é seo, áfach, agus bagairt dho-ghlactha ar an tsábháilteacht nó ar an gcomhshaol, ceanglóidh an Coimisiún ar an eagraíocht aitheanta lena mbaineann tabhairt faoin ngníomh coisctheach feabhais is gá laistigh de spriocdhátaí a shonrófar lena áirithiú go bhfuil na critéir íosta agus na hoibleagáidí sin á gcomhlíonadh ina n-iomláine agus, go háirithe, go gcuirfear deireadh le haon bhagairt a d'fhéadfadh a bheith ann ar an tsábháilteacht nó ar an gcomhshaol, nó go rachfar i ngleic ar shlí eile leis na cúiseanna atá leis an bhfeidhmiúlacht a bheith ag dul chun donais.

Féadfar bearta idirthréimhseacha cosanta a chur san áireamh sa ghníomh coisctheach feabhais nuair is bagairt láithreach í an bhagairt a d'fhéadfadh a bheith ar an tsábháilteacht nó ar an gcomhshaol.

Tabharfaidh an Coimisiún, áfach, fógra roimh ré maidir leis na bearta a bheartaíonn sé a ghlacadh do na Ballstáit uile a dheonaigh údarú don eagraíocht aitheanta lena mbaineann, agus sin gan dochar do chur chun feidhme láithreach na mbeart sin.

Airteagal 6

1. De bhreis ar na bearta a glacadh faoi Airteagal 5, féadfaidh an Coimisiún, i gcomhréir leis an nós imeachta comhairleach dá dtagraítear in Airteagal 12(2), fíneálacha a ghearradh ar eagraíocht aitheanta:

(a) a nochtann a mainneachtain thromhchúiseach nó a mainneachtain arís agus arís eile na critéir íosta a shonraítear in Iarscríbhinn I nó a hoibleagáidí faoi Airteagal 8(4), Airteagal 9, Airteagal 10 agus Airteagal 11 a chomhlíonadh nó a nochtann a feidhmiúlacht atá ag dul chun donais go bhfuil easnaimh tromchúiseacha ar a struchtúr, ar a córais, ar a nósanna imeachta nó ar a rialuithe inmheánacha; nó

(b) a thug faisnéis mhíchruinn, faisnéis easpach nó faisnéis mhíthreorach d'aon turas don Choimisiún i gcúrsa a mheasúnaithe de bhun Airteagal 8(1) nó a chuir bac ar aon bhealach eile ar an measúnú sin.

2. Gan dochar do mhír 1, i gcás ina mainneoidh eagraíocht aitheanta an gníomh coisctheach feabhais a éilíonn an Coimisiún a dhéanamh, nó i gcás ina dtabhóidh sé moilleanna nach féidir a chosaint, féadfaidh an Coimisiún íocaíochtaí pionósacha tréimhsiúla a ghearradh ar an eagraíocht sin go dtí go mbeidh an gníomh a cheanglaítear a dhéanamh curtha i gcrích go hiomlán.

3. Beidh na fíneálacha agus na híocaíochtaí pionósacha tréimhsiúla dá dtagraítear i mír 1 agus i mír 2 athchomhairleach agus comhréireach le tromchúis an cháis agus le hinniúlacht eacnamaíoch na heagraíochta aitheanta lena mbaineann, ag cur san áireamh, go háirithe, a mhéid a cuireadh as don tsábháilteacht nó do chaomhnú an chomhshaoil.

Ní ghearrfar iad go dtí go mbeidh deis tugtha don eagraíocht aitheanta agus do na Ballstáit lena mbaineann a mbarúlacha a thíolacadh.

Ní rachaidh méid comhlán na bhfíneálacha agus na n-íocaíochtaí pionósacha tréimhsiúla a ghearrfar thar 5 % de mheánláimhdeachas foriomlán na heagraíochta aitheanta sna trí bliana gnó roimhe sin as na gníomhaíochtaí a thagann faoi raon feidhme an Rialacháin seo.

4. Beidh dlínse neamhtheoranta ag Cúirt Bhreithiúnais na gComhphobal Eorpach chun athbhreithniú a dhéanamh ar chinntí ina mbeidh fíneáil nó íocaíocht phionósach thréimhsiúil socraithe ag an gCoimisiún. Féadfaidh sí an fhíneáil nó an íocaíocht phionósach thréimhsiúil a ghearrfar a chealú, a ísliú, nó mhéadú.

Airteagal 7

1. Déanfaidh an Coimisiún aitheantas eagraíochta a tharraingt siar:

(a) i gcás inarb ionann agus bagairt dho-ghlactha ar an tsábháilteacht nó ar an gcomhshaol í a mainneachtain thromchúiseach arís agus arís eile na critéir íosta a shonraítear in Iarscríbhinn I nó a hoibleagáidí faoin Rialachán seo a chomhlíonadh;

(b) i gcás in arb ionann agus bagairt dho-ghlactha ar an tsábháilteacht nó ar an gcomhshaol é a mainneachtain thromchúiseach arís agus arís eile ina feidhmiúlacht sábháilteachta agus ina feidhmiúlacht coiscthe truaillithe;

(c) i gcás ina gcoisceann nó ina gcuireann sí bac arís agus arís eile ar mheasúnú an Choimisiúin;

(d) i gcás ina dteipeann uirthi na fíneálacha agus/nó na híocaíochtaí pionósacha tréimhsiúla dá dtagraítear in Airteagal 6(1) agus (2) a íoc; nó

(e) i gcás ina bhféachann sí le cumhdach airgeadais nó aisíocaíocht a fháil ar aon fhíneálacha a gearradh uirthi de bhun Airteagal 6.

2. Chun críche phointe (a) agus phointe (b) de mhír 1, déanfaidh an Coimisiún cinneadh ar bhonn na faisnéise uile a bheidh ar fáil, lena n-áirítear:

(a) torthaí a mheasúnaithe féin ar an eagraíocht aitheanta lena mbaineann de bhun Airteagal 8(1);

(b) tuarascálacha arna dtíolacadh ag na Ballstáit de bhun Airteagal 10 de Threoir .../...CE;

(c) anailísí ar thaismí a raibh baint ag longa arna n-aicmiú ag na heagraíochtaí aitheanta leo;

(d) aon atarlú de na heasnaimh dá dtagraítear i bpointe (a) d'Airteagal 6(1);

(e) a mhéid a dhéanfar difear don fhlít in aicme na heagraíochta aitheanta; agus

(f) mí-éifeachtacht na mbeart dá dtagraítear in Airteagal 6(2).

3. Déanfaidh an Coimisiún, ar a thionscnamh féin nó arna iarraidh sin do Bhallstát, an cinneadh an t-aitheantas a tharraingt siar i gcomhréir leis an nós imeachta rialúcháin dá dtagraítear in Airteagal 12(3) agus tar éis an deis a thabhairt don eagraíocht aitheanta lena mbaineann a barúlacha a thíolacadh.

Airteagal 8

1. Déanfaidh an Coimisiún, mar aon leis an mBallstát a thíolaic an iarraidh ábhartha ar aitheantas, measúnú ar gach eagraíocht aitheanta ar bhonn rialta agus ar a laghad uair sa dá bhliain d'fhonn a fhíorú go bhfuil na hoibleagáidí faoin Rialachán seo agus na critéir íosta a leagtar amach in Iarscríbhinn I á gcomhlíonadh aici. Teorannófar an measúnú do ghníomhaíochtaí sin na n-eagraíochtaí aitheanta a thagann faoi raon feidhme an Rialacháin seo.

2. Le linn dó na heagraíochtaí aitheanta a roghnú don mheasúnú, tabharfaidh an Coimisiún aird ar leith ar fheidhmiúlacht sábháilteachta agus ar fheidhmiúlacht coiscthe truaillithe na heagraíochta, ar na taifid ar thaismí agus ar na tuarascálacha arna gcur ar fáil ag na Ballstáit i gcomhréir le hAirteagal 10 de Threoir .../...CE.

3. Féadfaidh cuairt ar bhrainsí réigiúnacha na n-eagraíochtaí aitheanta a bheith i gceist leis an measúnú, mar aon le cigireacht randamach ar longa, idir longa i seirbhís agus longa a bheidh á dtógáil, chun iniúchadh a dhéanamh ar fheidhmiúlacht na heagraíochta aitheanta. Sa chás seo, cuirfidh an Coimisiún an Ballstát ina bhfuil an brainse réigiúnach lonnaithe ar an eolas, i gcás inar iomchuí. Cuirfidh an Coimisiún tuarascáil ar fáil do na Ballstáit maidir le torthaí an mheasúnaithe.

4. Ar bhonn bliantúil, cuirfidh gach eagraíocht aitheanta torthaí na hathbhreithnithe bainistíochta a dhéanfaidh sí ar a córas cáilíochta ar fáil don Choiste dá dtagraítear in Airteagal 12(1).

Airteagal 9

1. Áiritheoidh eagraíochtaí aitheanta go mbeidh rochtain ag an gCoimisiún ar an bhfaisnéis is gá chun críocha an mheasúnaithe dá dtagraítear in Airteagal 8(1). Ní fhéadfar aon chlásáil conarthacha a agairt chun an rochtain sin a shrianadh.

2. Áiritheoidh eagraíochtaí aitheanta ina gconarthaí le húinéirí nó le hoibreoirí loinge chun deimhnithe reachtúla nó deimhnithe aicme a eisiúint do long go ndéanfar an eisiúint sin ar an gcoinníoll nach gcuirfidh na páirtithe i gcoinne chigirí an Choimisiún dul ar bord na loinge sin chun críocha Airteagal 8(1).

Airteagal 10

1. Rachaidh na heagraíochtaí aitheanta i gcomhairle lena chéile go tréimhsiúil d'fhonn coibhéis a chothabháil agus d'fhonn a rialacha agus a nósanna imeachta agus cur chun feidhme na rialacha agus na nósanna imeachta sin a chomhchuibhiú. Comhoibreoidh siad lena chéile d'fhonn léirmhíniú comhsheasmhach ar na coinbhinsiúin idirnáisiúnta a bhaint amach, gan dochar do chumhachtaí na mBratstát. Déanfaidh eagraíochtaí aitheanta comhaontú, i gcásanna iomchuí, maidir leis na coinníollacha teicniúla agus nós imeachta faoina dtabharfaidh siad aitheantas frithpháirteach do na deimhnithe d'ábhair, do threalamh agus do chomhpháirteanna, bunaithe ar chaighdeáin choibhéiseacha, agus na caighdeáin is éilithí agus is déine á nglacadh mar shlat tomhais acu.

I gcás nach bhféadfar comhaontú a dhéanamh maidir le haitheantas frithpháirteach ar chúiseanna tromchúiseacha sábháilteachta, sonróidh na heagraíochtaí aitheanta na cúiseanna atá leis sin go soiléir.

I gcás ina bhfaighidh eagraíocht aitheanta amach, trí chigireacht nó ar bhealach eile, nach gcomhlíonann ábhar, píosa trealaimh nó comhpháirt a deimhniú, féadfaidh an eagraíocht sin údarú chun an t-ábhar sin, an píosa trealaimh sin nó an chomhpháirt sin a chur ar bord a dhiúltú. Cuirfidh an eagraíocht aitheanta na heagraíochtaí aitheanta eile ar an eolas, láithreach, agus luafar na cúiseanna atá leis an diúltú.

Chun críche aicmiú a dhéanamh, tabharfaidh eagraíochtaí aitheanta aitheantas do dheimhnithe ar threalamh muirí a bhfuil an stiúirmharc orthu i gcomhréir le Treoir 96/98/CE ón gComhairle an 20 Nollaig 2006 maidir le trealamh muirí (8).

Cuirfidh siad tuarascálacha tréimhsiúla ar fáil don Choimisiún agus do na Ballstáit maidir le dul chun cinn bunúsach maidir le caighdeáin agus maidir le haitheantas frithpháirteach a thabhairt do dheimhnithe d'ábhar, do threalamh agus do chomhpháirteanna.

2. Cuirfidh an Coimisiún tuarascáil faoi bhráid Pharlaimint na hEorpa agus na Comhairle faoin … (9), a bheidh bunaithe ar staidéar neamhspleách, maidir leis an dul chun cinn a rinneadh i bpróiseas comhchuibhithe na rialacha agus na nósanna imeachta agus maidir le haitheantas frithpháirteach ar dheimhnithe d'ábhair, do threalamh agus do chomhpháirteanna.

3. Comhoibreoidh na heagraíochtaí aitheanta le lucht riaracháin rialaithe Stáit an chalafoirt i gcás lena mbaineann long dá n-aicme, go háirithe d'fhonn ceartú easnamh a thuairiscítear nó ceartú neamhréireachtaí eile a éascú.

4. Soláthróidh na heagraíochtaí aitheanta gach faisnéis ábhartha do lucht riaracháin na mBallstát uile a bhfuil aon cheann de na húdaraithe dá bhforáiltear in Airteagal 3 de Threoir .../.../CE deonaithe acu agus don Choimisiún, maidir lena bhflít aicmithe, le haistrithe, le hathruithe, agus maidir le haicme a fhionraí agus a tharraingt siar, beag beann ar an mbratach faoina bhfuil na longa.

Fáisnéis maidir le haistrithe, le hathruithe, le fionraí agus tarraingt siar aicme, lena n-áirítear faisnéis maidir leis na suirbhéireachtaí uile atá thar téarma, leis na moltaí uile atá thar téarma, leis na coinníollacha aicme uile, leis na coinníollacha oibriúcháin uile nó leis na srianta oibriúcháin uile a eisíodh i gcoinne a longa aicmithe — beag beann ar an mbratach faoina bhfuil na longa — cuirfear ar aghaidh go leictreonach freisin í chuig an gcomhbhunachar sonraí cigireachta a úsáideann na Ballstáit chun Treoir .../.../CE a chur chun feidhme an tráth céanna a dtaifeadfar laistigh de chórais na heagraíochta aitheanta í agus, i ngach cás, tráth nach déanaí ná 72 uair an chloig tar éis thitim amach don teagmhas ba chúis leis an oibleagáid chun an fhaisnéis a chur in iúl. Foilseofar an fhaisnéis sin, seachas moltaí agus coinníollacha aicme nach bhfuil thar téarma, ar láithreán gréasáin na n-eagraíochtaí aitheanta seo.

5. Ní eiseoidh na heagraíochtaí aitheanta deimhnithe reachtúla do long, beag beann ar a bratach, ar baineadh a haicme di nó do long atá ag athrú a haicme ar chúiseanna sábháilteachta, sula dtabharfar deis d'údarás inniúil an Bhratstáit a thuairim a nochtadh laistigh d'am réasúnach faoi cibé an bhfuil cigireacht iomlán riachtanach.

6. I gcásanna ina ndéanfar aicme a aistriú ó eagraíocht aitheanta amháin go ceann eile, tabharfaidh an eagraíocht aistritheach comhad iomlán staire na loinge don eagraíocht fála, gan aon mhoill mhíchuí, agus cuirfidh sé í ar an eolas, go háirithe, maidir leis na nithe seo a leanas:

(a) aon suirbhéanna a bheidh thar téarma;

(b) aon mholtaí agus coinníollacha aicme a bheidh thar téarma;

(c) coinníollacha oibriúcháin a eisíodh i gcoinne na loinge; agus

(d) srianta oibriúcháin a eisíodh i gcoinne na loinge.

Ní fhéadfaidh an eagraíocht fála deimhnithe nua a eisiúint don long ach amháin tar éis do gach suirbhé a bheidh thar téarma a bheith comhlánaithe go sásúil agus tar éis do gach moladh a bheidh thar téarma nó gach coinníoll aicme a eisíodh roimhe sin i ndáil leis an long a bheith comhlánaithe de réir mar a bheidh sonraithe ag an eagraíocht aistritheach.

Sula n-eiseofar na deimhnithe, caithfidh an eagraíocht fála fógra a thabhairt don eagraíocht aistritheach maidir le dáta eisiúna na ndeimhnithe, mar aon le dearbhú a thabhairt i ndáil leis an dáta, an áit agus an gníomh a rinneadh chun gach suirbhé, gach moladh agus gach coinníoll aicme a bheidh thar téarma a shásamh.

Bunóidh eagraíochtaí aitheanta ceanglais chomhchoiteanna iomchuí maidir le cásanna aistrithe aicme i gcásanna ina mbeidh gá le réamhchúraimí speisialta agus cuirfidh siad chun feidhme iad. Cuimseoidh na cásanna sin, ar a laghad, aistriú aicme i gcás long a bhfuil 15 bliana d'aois nó níos mó acu agus aistriú ó eagraíocht neamh-aitheanta chuig eagraíocht aitheanta.

Comhoibreoidh eagraíochtaí aitheanta lena chéile chun forálacha na míre seo a chur chun feidhme mar is cuí.

Airteagal 11

1. Faoi ... (10), déanfaidh na heagraíochtaí aitheanta Córas Measúnaithe agus Deimhnithe Cáilíochta neamhspleách a chur ar bun agus a chothabháil i gcomhréir leis na caighdeáin cháilíochta idirnáisúnta is infheidhme, ina bhféadfaidh na cumainn ghairmiúla ábhartha atá ag gníomhú sa tionscal loingis a bheith rannpháirteach i gcáil chomhairleach.

2. Cuirfidh an Córas Measúnuithe agus Deimhnithe Cáilíochta na cúraimí seo a leanas i gcrích:

(a) measúnú tréimhsiúil ar chórais bainistíochta cáilíochta eagraíochtaí aitheanta, i gcomhréir le critéir i leith caighdeáin cáilíochta ISO 9001;

(b) deimhniú ar chórais bainistíochta cáilíochta eagraíochtaí aitheanta, lena n-áirítear eagraíochtaí ar iarradh aitheantas ina leith i gcomhréir le hAirteagal 3;

(c) léirmhínithe ar chaighdeáin bainistíochta cáilíochta a aithnítear go hidirnáisiúnta a eisiúint, go háirithe d'fhonn gnéithe sonracha de chineál agus d'oibleagáidí eagraíochtaí aitheanta a chur san áireamh; agus

(d) moltaí leithleacha agus moltaí comhpháirteacha a tharraingt suas chun nósanna imeachta agus meicníochtaí inmheánacha rialaithe eagraíochtaí aitheanta a fheabhsú.

3. Beidh an rialachas agus na hinniúlachtaí is gá ag an gCóras Measúnaithe agus Deimhnithe Cáilíochta chun gníomhú go neamhspleách ar na heagraíochtaí aitheanta agus beidh na hacmhainní is gá aige chun a ghníomhaíochtaí a chur i gcrích go héifeachtúil agus ar na caighdeáin ghairmiúla is airde. Leagfaidh an Córas Measúnaithe agus Deimhnithe Cáilíochta síos a mhodhanna oibre agus a rialacha nós imeachta.

4. Glacfaidh an Córas Measúnaithe agus Deimhnithe Cáilíochta plean oibre bliantúil.

5. Féadfaidh an Córas Measúnaithe agus Deimhnithe Cáilíochta cúnamh a iarraidh ó chomhlachtaí measúnaithe cáilíochta seachtracha eile.

6. Cuirfidh an Córas Measúnaithe agus Deimhnithe Cáilíochta faisnéis iomlán ar fáil maidir lena phleananna oibre bliantúla do na páirtithe leasmhara, lena n-áirítear na Bratstáit agus an Coimisiún, mar aon le faisnéis iomlán maidir lena fhionnachtana agus lena mholtaí, go háirithe maidir le teagmhais ina bhféadfadh sé gur cuireadh as don tsábháilteacht.

7. Déanfaidh an Coimisiún measúnú tréimhsiúil ar an gCóras Measúnaithe agus Deimhnithe Cáilíochta.

8. Tuairisceoidh an Coimisiún chuig na Ballstáit maidir le torthaí a mheasúnaithe agus maidir leis an méid a eascróidh as a mheasúnú.

Airteagal 12

1. Tabharfaidh an Coiste um Fharraigí Sábháilte agus um Thruailliú ó Longa a Chosc (COSS), a bunaíodh le Rialachán (CE) Uimh. 2099/2002 (11), cúnamh don Choimisiún.

2. I gcás ina ndéanfar tagairt don mhír seo, beidh feidhm ag Airteagal 3 agus Airteagal 7 de Chinneadh 1999/468/CE, ag féachaint d'fhorálacha Airteagal 8 de.

3. I gcás ina ndéanfar tagairt don mhír seo, beidh feidhm ag Airteagal 5 agus Airteagal 7 de Chinneadh 1999/468/CE, ag féachaint d'fhorálacha Airteagal 8 de.

Trí mhí a bheidh sa tréimhse a leagtar síos in Airteagal 5(6) de Chinneadh 1999/468/CE.

4. I gcás ina ndéanfar tagairt don mhír seo, beidh feidhm ag Airteagal 5a(1) go (4) agus Airteagal 7 de Chinneadh 1999/468/CE, ag féachaint d'fhorálacha Airteagal 8 de.

Airteagal 13

1. Féadfar an Rialachán seo a leasú, gan a raon feidhme a leathnú, d'fhonn na critéir íosta a leagtar amach in Iarscríbhinn I a thabhairt cothrom le dáta, agus cinntí ábhartha an IMO, go háirithe, á gcur san áireamh.

Na bearta sin a cheapfar le haghaidh eilimintí neamhriachtanacha den Rialachán seo a leasú, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 12(4).

2. Féadfar leasuithe ar na coinbhinsiúin idirnáisiúnta a shainmhínítear in Airteagal 2(b) den Rialachán seo a eisiamh ó raon feidhme an Rialacháin seo, de bhun Airteagal 5 de Rialachán (CE) Uimh. 2099/2002.

Airteagal 14

1. Glacfaidh agus foilseoidh an Coimisiún:

(a) na critéir chun éifeachtúlacht na rialacha agus na nósanna imeachta fara le feidhmiúlacht na n-eagraíochtaí aitheanta maidir le sábháilteacht a long aicmithe, agus maidir le cosc ar thruailliú óna longa aicmithe, a thomhas agus aird ar leith á tabhairt ar na sonraí a chuir Meabhrán Tuisceana Pháras i ndáil le Rialú Stát an Chalafoirt agus/nó scéimeanna comhchosúla eile ar fáil; agus

(b) na critéir a úsáidfear chun a chinneadh cén uair ar chóir an fheidhmiúlacht sin a mheas mar bhagairt dho-ghlactha ar an tsábháilteacht nó ar an gcomhshaol, lena bhféadfar cúinsí sonracha a chur san áireamh a dhéanann difear d'eagraíochtaí beaga nó d'eagraíochtaí atá thar a bheith speisialaithe.

Na bearta sin, a cheapfar le haghaidh eilimintí neamhriachtanacha den Rialachán seo a leasú trína fhorlíonadh, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 12(4).

2. Na bearta a cheapfar le haghaidh eilimintí neamhriachtanacha den Rialachán seo a leasú trína fhorlíonadh i ndáil le hAirteagal 6 agus, más iomchuí, le Airteagal 7, a chur chun feidhme, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 12(4).

3. Gan dochar do chur i bhfeidhm láithreach na gcritéar íosta a leagtar amach in Iarscríbhinn I, féadfaidh an Coimisiún, i gcomhréir leis an nós imeachta rialúcháin dá dtagraítear in Airteagal 12(3), rialacha a ghlacadh maidir lena léirmhíniú agus féadfaidh sé bunú cuspóirí a bhreithniú do na critéir ghinearálta íosta dá dtagraítear i bpointe 3, Cuid A d'Iarscríbhinn I.

Airteagal 15

1. Na heagraíochtaí sin a mbeidh aitheantas deonaithe dóibh i gcomhréir le Treoir 94/57/CE, an tráth a dtiocfaidh an Rialachán seo i bhfeidhm, coinneoidh siad a n-aitheantas, faoi réir fhorálacha mhír 2.

2. Gan dochar d'Airteagal 5 ná d'Airteagal 7, déanfaidh an Coimisiún athbhreithniú ar gach aitheantas teoranta arna dheonú faoi Threoir 94/57/CE i bhfianaise Airteagal 4(3) den Rialachán seo faoin … (12), d'fhonn a chinneadh, i gcomhréir leis an nós imeachta rialúcháin dá dtagraítear in Airteagal 12(3), cibé acu an ndéanfar teorainneacha eile a chur in áit na dteorainneacha atá ann nó deireadh a chur leo. Leanfaidh na teorainneacha d'fheidhm a bheith acu go dtí an tráth a mbeidh cinneadh déanta ag an gCoimisiún.

Airteagal 16

I gcúrsa an mheasúnaithe de bhun Airteagal 8(1), fíoróidh an Coimisiún gurb é sealbhóir an aitheantais an t-eintiteas dlítheanach ábhartha laistigh den eagraíocht a mbeidh feidhm ag forálacha an Rialacháin seo maidir leis. Murar amhlaidh sin, déanfaidh an Coimisiún cinneadh lena leasófar an t-aitheantas sin.

I gcás ina leasóidh an Coimisiún an t-aitheantas, cuirfidh na Ballstáit a gcomhaontaithe leis an eagraíocht aitheanta in oiriúint chun an leasú a chur san áireamh.

Airteagal 17

Cuirfidh an Coimisiún Parlaimint na hEorpa agus an Chomhairle ar an eolas, ar bhonn débhliantúil, faoi chur i bhfeidhm an Rialacháin seo.

Airteagal 18

Déanfar tagairtí do Threoir 94/57/CE i ndlí an Chomhphobail agus sa dlí náisiúnta a fhorléiriú, de réir mar is cuí, mar thagairtí arna ndéanamh don Rialachán seo agus léifear iad i gcomhréir leis an tábla comhghaoil in Iarscríbhinn II.

Airteagal 19

Tiocfaidh an Rialachán seo i bhfeidhm ar an bhfichiú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh, Thar ceann Pharlaimint na hEorpa An tUachtarán … Thar ceann na Comhairle An tUachtarán …

(1) IO C 318, 23.12.2006, lch. 195.

(2) IO C 229, 22.09.2006, lch. 38.

(3) Tuairim ó Pharlaimint na hEorpa an 25 Aibreán 2007 (IO C 74 E, 20.3.2008, lch. 632), Comhsheasamh ón gComhairle an 6.6.2008 (nár foilsíodh go fóill san Iris Oifigiúil) agus Seasamh ó Pharlaimint na hEorpa an … (nár foilsíodh go fóill san Iris Oifigiúil).

(4) IO L 319, 12.12.1994, lch. 20. Treoir arna leasú go deireanach le Treoir 2002/84/CE (IO L 324, 29.11.2002, lch. 53).

(5) IO L 184, 17.7.1999, lch. 23. Cinneadh arna leasú le Cinneadh 2006/512/CE (IO L 200, 22.7.2006, lch. 11).

(6) IO L 208, 5.8.2002, lch. 1. Rialachán arna leasú go deireanach le Rialachán (CE) Uimh. 1891/2006, (IO L 304, 30.12.2006, lch. 1).

(7) IO L …

(8) IO L 46, 17.2.1997, lch. 25. Treoir arna leasú go deireanach le Treoir 2002/84/CE (IO L 324, 29.11.2002, lch. 53).

(9) IO: Cúig bliana tar éis don Rialachán seo teacht i bhfeidhm.

(10) IO: 24 mhí tar éis dháta theacht i bhfeidhm don Rialachán seo.

(11) IO L 324, 29.11.2002, lch. 1. Rialachán arna leasú go deireanach le Rialachán (CE) Uimh. 93/2007 ón gCoimisiún (IO L 22, 31.1.2007, lch. 12).

(12) IO: Dhá mhí dhéag tar éis don Rialachán seo teacht i bhfeidhm.

IARSCRÍBHINN I CRITÉIR ÍOSTA d'EAGRAÍOCHTAÍ (DÁ dTAGRAÍTEAR IN AIRTEAGAL 3) A. CRITÉIR ÍOSTA GINEARÁLTA 1. Caithfidh pearsantacht dhlítheanach a bheith ag eagraíocht aitheanta sa Stát ina bhfuil sí lonnaithe. Deimhneoidh iniúchóirí neamhspleácha a cuntais. 2. Caithfidh an eagraíocht aitheanta a bheith in ann a chruthú ar bhonn doiciméad go bhfuil taithí fhairsing aici i réimse an mheasúnaithe ar dhearadh agus tógáil long ceannaíochta. 3. Caithfidh foireann bainistíochta, theicniúil, tacaíochta agus taighde shuntasach a bheith i gcónaí ag an eagraíocht aitheanta, a bheidh comhréireach le méid na flíte ina haicme, le comhdhéanamh na heagraíochta agus le méid a rannpháirtíochta i dtógáil agus in oiriúnú long. Caithfidh sé a bheith ar chumas na heagraíochta aitheanta an acmhainn agus an fhoireann a shannadh chuig gach áit oibre nuair is gá agus dé réir mar is gá, de réir na gcúraimí a bheidh le cur i gcrích i gcomhréir leis na critéir ghinearálta íosta faoi phointe 6 agus faoi phointe 7 agus leis na critéir shonracha íosta faoi chuid B. 4. Caithfidh a thacar féin rialacha agus nósanna imeachta cuimsitheacha a bheith ag an eagraíocht aitheanta, agus é a chur i bhfeidhm, nó a bheith in ann an cumas chuige sin a léiriú, do dhearadh, do thógáil agus do shuirbhéireacht thréimhsiúil ar longa ceannaíochta a bhfuil cáilíocht caighdeán a aithnítear go hidirnáisiúnta acu. Caithfear iad a fhoilsiú agus caithfear iad a uasghrádú agus a fheabhsú go leanúnach trí chláir taighde agus forbartha. 5. Caithfidh an eagraíocht aitheanta a clár long a chur á fhoilsiú ar bhonn bliantúil nó cothabháil a chur á déanamh air ar bhunachar sonraí leictreonach a mbeidh rochtain ag an bpobal air. 6. Caithfidh an eagraíocht aitheanta gan a bheith faoi rialú úinéirí loinge ná tógálaithe loinge, ná daoine eile a bhíonn ag gabháil ar bhonn trachtála do mhonarú, do threalmhú, do dheisiú nó d'oibriú long. Ní bheidh an eagraíocht aitheanta ag brath go mór ar fhiontar trachtála amháin dá hioncam. Ní thabharfaidh an eagraíocht aitheanta faoi obair aicmithe nó faoi obair reachtúil más é féin úinéir nó oibreoir na loinge nó má tá naisc ghnó, naisc phearsanta nó naisc teaghlaigh aige le húinéir na loinge nó le hoibreoir na loinge. Beidh an neamhluí seo i bhfeidhm freisin maidir le suirbhéirí a bheidh fostaithe ag an eagraíocht aitheanta. 7. Caithfidh an eagraíocht aitheanta oibriú i gcomhréir leis na forálacha a leagtar amach san Iarscríbhinn a ghabhann le Rún A.789(19) an IMO i ndáil le sonraíochtaí maidir le feidhmeanna suirbhéireachta agus deimhnithe eagraíochtaí aitheanta a bheidh ag gníomhú thar ceann an lucht riaracháin, a mhéid a chumhdóidh siad ábhair a thagann faoi raon feidhme an Rialacháin seo. B. CRITÉIR SHONRACHA ÍOSTA 1. Caithfidh an eagraíocht aitheanta cumhdach domhanda a sholáthar trína suirbhéirí eisiacha féin, nó i gcásanna eisceachtúla agus i gcásanna a mbeidh údar cuí leo, trí shuirbhéirí eisiacha eagraíochtaí aitheanta eile. 2. Caithfidh an eagraíocht aitheanta a bheith rialaithe le cód eitice. 3. Caithfidh an eagraíocht aitheanta a bheith á bainistiú agus á rialú ar bhealach a áirithíonn rúndacht na faisnéise a cheanglaíonn an lucht riaracháin a thabhairt. 4. Caithfidh an eagraíocht aitheanta faisnéis ábhartha a sholáthar don lucht riaracháin, don Choimisiún agus do na páirtithe leasmhara. 5. Déanfaidh an eagraíocht aitheanta, a suirbhéirí agus a foireann teicniúil a gcuid oibre gan dochar a dhéanamh ar bhealach ar bith do chearta maoine intleachtúla longchlós, soláthraithe trealaimh, agus úinéirí loinge, lena n-áirítear paitinní, ceadúnais, fios gnó nó aon chineál eolais a mbeidh cosaint dlí ag a húsáid ar leibhéal an Chomhphobail nó ar an leibhéal náisiúnta; ní fhéadfaidh an eagraíocht aithenata ná na suirbhéirí ná an fhoireann theicniúil a bheidh fostaithe aici, faoi chúinse ar bith, agus gan dochar do chumhachtaí measúnaithe na mBallstát agus an Choimisiúin, go háirithe faoi Airteagal 9, aon sonraí a bheidh ábhartha ó thaobh na trachtála agus a gheobhaidh siad i gcúrsa na hoibre a dhéanfaidh siad agus cigireacht, seiceáil agus monatóireacht á ndéanamh acu ar longa a bheidh á dtógáil nó á ndeisiú, a chur ar aghaidh nó a sceitheadh. 6. Caithfidh bainistíocht na heagraíochta aitheanta a beartas agus a cuspóirí a shainmhíniú agus doiciméadú a dhéanamh orthu, maidir leis an gcáilíocht agus maidir lena tiomantas don cháilíocht, agus caithfidh an eagraíocht a áirithiú go dtuigtear an beartas seo, go gcuirtear chun feidhme é agus go ndéantar cothabháil air ar gach leibhéal san eagraíocht. Caithfidh beartas na heagraíochta aitheanta tagairt do spriocanna agus do tháscairí feidhmiúlachta maidir leis an tsábháilteacht agus maidir leis an truailliú a chosc. 7. Caithfidh an eagraíocht aitheanta an méid seo a leanas a áirithiú: (a) go mbunaítear agus go gcothabháiltear a rialacha agus a nósanna imeachta ar bhealach córasach; (b) go gcomhlíontar a rialacha agus a nósanna imeachta agus go gcuirtear córas inmheánach i bhfeidhm chun cáilíocht na seirbhíse a thomhas i ndáil leis na rialacha sin agus leis na nósanna imeachta sin; (c) go bhfuil ceanglais na hoibre reachtúla a údaraítear don eagraíocht aitheanta a dhéanamh á gcomhlíonadh agus go bhfuil córas inmheánach ann chun cáilíocht na seirbhíse a thomhas i ndáil le comhlíonadh na gcoinbhinsiún idirnáisúnta; (d) go sainítear freagrachtaí, cumhachtaí agus idirchaidreamh na foirne a ndéanann a cuid oibre difear do cháilíocht sheirbhísí na heagraíochta aitheanta agus go ndéantar doiciméadú orthu; (e) go gcuirtear an obair uile i gcrích faoi choinníollacha rialaithe; (f) go bhfuil córas maoirseachta i bhfeidhm a dhéanann monatóireacht ar na gníomhartha agus ar an obair a dhéanann na suirbhéirí agus an fhoireann theicniúil agus riaracháin atá fostaithe ag an eagraíocht aitheanta; (g) go bhfuil eolas cuimsitheach ag na suirbhéirí ar chineál sonrach na loinge a bhfuil a gcuid oibre á déanamh acu uirthi, de réir mar a bheidh sé ábhartha maidir leis an suirbhé sonrach atá le déanamh agus maidir leis na ceanglais ábhartha is infheidhme; (h) go bhfuil córas á chur chun feidhme do cháiliú suirbhéirí agus chun an t-eolas atá acu a thabhairt cothrom le dáta go leanúnach; (i) go gcoinnítear taifid a léiríonn gur baineadh amach na caighdeáin a cheanglaítear a bhaint amach sna míreanna a chumhdaíonn na seirbhísí a dhéantar, chomh maith le hoibriú éifeachtúil an chórais cáilíochta; (j) go gcoinnítear sna suímh uile córas cuimsitheach d'iniúchtaí inmheánacha, a phleanáiltear agus a ndéantar doiciméadú orthu, ar ghníomhaíochtaí a bhaineann leis an gcáilíocht; (k) maidir leis na suirbhéanna reachtúla agus na cigireachtaí a cheanglaítear leis an gCóras Comhchuibhithe Suirbhéireachta agus Deimhnithe a dhéanamh agus a údaraítear don eagraíocht aitheanta a dhéanamh, go ndéantar iad i gcomhréir leis an bhforáil a leagtar amach san Iarscríbhinn agus san Aguisín a ghabhann le Rún A.948(23) an IMO ar Threoirlínte Suirbhé faoin gCóras Comhchuibhithe Suirbhéireachta agus Deimhnithe; (l) go mbunaítear línte soiléire freagrachta agus rialaithe idir oifigí lárnacha agus oifigí réigiúnacha na heagraíochta aitheanta agus idir na heagraíochtaí aitheanta agus a suirbhéirí. 8. Caithfidh córas cáilíochta inmheánach éifeachtúil a bheith forbartha, curtha chun feidhme agus á chothabháil ag an eagraíocht aitheanta, a bheidh bunaithe ar chodanna iomchuí de na caighdeáin cháilíochta a aithnítear go hidirnáisiúnta agus i gcomhréir le EN ISO/IEC 17020:2004 (comhlachtaí cigireachta) agus le EN ISO 001:2000 (córais bainistíochta cáilíochta, ceanglais), arna léiriú agus arna ndeimhniú leis an gCóras Measúnaithe Cáilíochta agus Deimhnithe dá dtagraítear in Airteagal 11(1). 9. Caithfear rialacha agus nósanna imeachta na heagraíochta aitheanta a chur chun feidhme ar bhealach a fhágann go leanann sé de bheith ar chumas na heagraíochta dearbhú iontaofa oibiachtúil maidir le sábháilteacht na long lena mbaineann a thabhairt a dhíorthaíonn ón eolas atá aici féin go díreach agus óna breithiúnas féin, trí dheimhnithe aicme ar féidir deimhnithe reachtúla a eisiúint ar a mbonn. 10. Caithfidh an acmhainn is gá a bheith ag an eagraíocht aitheanta chun measúnú a dhéanamh, trí úsáid a bhaint as foireann cháilithe ghairmiúil agus de bhun na bhforálacha a leagtar amach san Iarscríbhinn a ghabhann le Rún A.913(22) an IMO i ndáil le Treoirlínte maidir le cur chun feidhme an Chóid Idirnáisiúnta um Bainistiú Sabháilteachta (ISM) ag lucht riaracháin, ar chur i bhfeidhm agus ar chothabháil an chórais bainistíochta sábháilteachta, ar tír agus ar bord loinge araon, a bheartaítear a chumhdach leis an deimhniú. 11. Caithfidh an eagraíocht aitheanta a cheadú d'ionadaithe an lucht riaracháin agus d'ionadaithe pháirtithe eile lena mbaineann a bheith rannpháirteach i bhforbairt a rialacha agus a nósanna imeachta.

IARSCRÍBHINN II TÁBLA COMHGHAOIL Treoir 94/57/CE Treoir .../.../CE* An Rialachán seo: Airteagal 1 Airteagal 1 Airteagal 1 Airteagal 2(a) Airteagal 2(a) Airteagal 2(a) Airteagal 2(b) Airteagal 2(b) - Airteagal 2(c) Airteagal 2(c) - Airteagal 2(d) Airteagal 2(d) Airteagal 2(b) Airteagal 2(e) Airteagal 2(e) Airteagal 2(c) - Airteagal 2(f) Airteagal 2(d) Airteagal 2(f) Airteagal 2(g) Airteagal 2(e) Airteagal 2(g) Airteagal 2(h) Airteagal 2(f) Airteagal 2(h) Airteagal 2(i) Airteagal 2(g) Airteagal 2(i) Airteagal 2(k) Airteagal 2(i) - Airteagal 2(j) Airteagal 2(h) Airteagal 2(j) Airteagal 2(l) - Airteagal 2(k) - Airteagal 2(j) Airteagal 3 Airteagal 3 Airteagal 4(1) an chéad abairt - - Airteagal 4(1) an dara abairt - - Airteagal 4(1) an tríú abairt - - Airteagal 4(1) an ceathrú abairt - Airteagal 4(1) - - Airteagal 3(3) - - Airteagal 4(2), (3), (4) - - Airteagal 5 - - Airteagal 6 - - Airteagal 7 Airteagal 5(1) Airteagal 4(1) - Airteagal 5(3) Airteagal 4(2) - Airteagal 6(1), (2), (3), (4) Airteagal 5(1), (2), (3), (4) - Airteagal 6(5) - - Airteagal 7 Airteagal 6 Airteagal 12 Airteagal 8(1) an chéad fhleasc Airteagal 7(1), pointe (a) den chéad fhomhír - Airteagal 8(1) an dara fleasc - Airteagal 13(1) Airteagal 8(1) an tríú fleasc Airteagal 7(1), pointe (b) den chéad fhomhír - - Airteagal 7(1) an dara fomhír Airteagal 13(1) an dara fomhír Airteagal 8(2) Airteagal 7(2) - Airteagal 8(2) an dara fomhír - Airteagal 13(2) Airteagal 9(1) - - Airteagal 9(2) - - Airteagal 10(1) an friotal tosaigh Airteagal 8 - Airteagal 10(1)(a), (b), (c), (2), (3), (4) - - Airteagal 11(1), (2) Airteagal 9(1),(2) - Airteagal 11(3), (4) - Airteagal 8(1), (2) Airteagal 12 Airteagal 10 - Airteagal 13 - - Airteagal 14 Airteagal 11(1), (2) - - Airteagal 11(3) - - Airteagal 12 - - - Airteagal 9 - - - - - - - - - - - Airteagal 10(4) Airteagal 15(4) - Airteagal 10(5) Airteagal 15(5) - Airteagal 10(6) an chéad, an dara, an tríú, an cúigiú fomhír - - Airteagal 10(6) an ceathrú fomhír Airteagal 16 Airteagal 13 - Airteagal 17 Airteagal 16 - - Airteagal 14 - - Airteagal 15 - - - Airteagal 11 - - Airteagal 14 - - Airteagal 15 - - Airteagal 16 - - Airteagal 17 - - Airteagal 18 - - Airteagal 19 Iarscríbhinn - Iarscríbhinn I - - - - Iarscríbhinn II Iarscríbhinn II